Sleutel | Slaai Sonder Blare
← Die verskil
Ek het die sleutel van my daaglikse sukses by die huis vergeet. Nie figuurlik gesproke nie. Die sleutel van my laaikas by die skool, waarin my skootrekenaar, puntelyste en beplanning gebêre word, het op die kombuiskas bly lê nadat ons net na ses vanoggend die pad skool toe gevat het. Binne 90 minute nadat hierdie besef my soos 'n nat padda in die gesig getref het, het ek ook baie dinge van myself geleer:
Eerstens sal ek beslis nie 'n goeie krimineel kan wees nie. Selfs na vier YouTube videos kon ek nie 'n skuifspeld, haarnaald of gebreekte skêr gebruik om die slot te verraai nie. Tweedens het ek besef dat 'n sleutelbeen beseer kan word as mens hard genoeg teen 'n kas stamp met die hoop om die slot te oorreed om wonderbaarlik oop te gaan. Derdens kon my kreatiwiteit en sin vir humor darem die skoolhoof oorreed om my nie af te dank omdat ek nie die register kon voltooi of myself kon inteken vir die dag nie. Met 'n "abrakadabra" en besonder komiese vertelling van die penarie waarin ek myself bevind, het die sleutelbord agter slot en grendel gebly en die hoof het maar net glimlaggend en kopskuddend omgedraai en weggeloop. Vierdens kon ek impulsief nuwe lesse uitdink. Die slimmes noem dit "omgekeerde klaskamers" waar die leerders beheer neem van instruksie. Ek noem dit "in tye van nood en geen beplanning maak die juffrou seker dat die muis ook maar kan baas speel."
Ek het ophou tel by nommer vyf, maar die lysie van nuwe insig het bly groei. Mens kan koffie drink sonder suiker (my sakkies soet lê onder die puntelyste in die tweede laai). Op Maandae tydens pouse kom die skoonmaakpersoneel in die saal bymekaar om 'n rondte vriendelike sokker te speel. Ek sit gewoonlik en werk, maar sonder 'n rekenaar kon ek ronddwaal en verken. Hassan, die sleutelspeler van die oplossing, is die man wat met 'n skroewedraaier slotte kan kraak en laaikassies kan oopmaak. Hy kom van Bangladesh en is nog net drie maande by die skool. Ek het geleer dat kinders sonder tegnologie kan klaarkom. Puntelyste is nie die alfa en omega van elke beplanningstaat nie. Die hoof is nie regtig so vreesaanjaend nie.
Na vele interne kragwoorde, twee gebreekte naels, twaalf misvormde skuifspelde en 'n dag van onsekerheid, angs en intense verligting toe die laai eindelik oopgly… vind ek die sleutel onder in my handsak, wat die hele dag reg langs my gestaan het. Toppunt van ironie. Of was die streng slot, dalk juis die sleutel tot vandag se sukses?
Posted in Klagtes oor komkommers,Mans is kaas en vrouens... feta!
2 thoughts on "Sleutel"
Oktober 19, 2017 at 2:29 nm
Dis nou 'n positiewe siening en uitkoms van 'n negatiewe situasie😁
Oktober 16, 2017 at 5:23 nm
Kan nie help om te glimlag nie. Ja, ons raak erg afhanklik sonder tegnologie, mar as die nood druk, kan ons planne ook maak. 😁